CELEX: 32021R0177
Language: da
Date: 2021-02-10 00:00:00
Title: Europa-Parlamentets og Rådets forordning (EU) 2021/177 af 10. februar 2021 om ændring af forordning (EU) nr. 223/2014, for så vidt angår indførelsen af specifikke foranstaltninger til imødegåelse af krisen forbundet med udbruddet af covid-19

16.2.2021   
               
               
                  DA
               
               
                  Den Europæiske Unions Tidende
               
               
                  L 53/1
               
            
         EUROPA-PARLAMENTETS OG RÅDETS FORORDNING (EU) 2021/177
         af 10. februar 2021
         om ændring af forordning (EU) nr. 223/2014, for så vidt angår indførelsen af specifikke foranstaltninger til imødegåelse af krisen forbundet med udbruddet af covid-19
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 175, stk. 3,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter høring af Regionsudvalget,
         efter den almindelige lovgivningsprocedure (2), og
         ud fra følgende betragtninger:
         
                     (1)
                  
                  
                     Europa-Parlamentets og Rådets forordning (EU) nr. 223/2014 (3) fastlægger de regler, der gælder for Den Europæiske Fond for Bistand til de Socialt Dårligst Stillede (»fonden«).
                  
               
                     (2)
                  
                  
                     Den 17. november 2017 proklamerede Europa-Parlamentet, Rådet og Kommissionen i fællesskab den europæiske søjle for sociale rettigheder (»søjlen«) som svar på sociale udfordringer i Unionen. Søjlen omfatter 20 principper, som er inddelt i tre kategorier: lige muligheder og adgang til arbejdsmarkedet, rimelige arbejdsvilkår, og social beskyttelse og inklusion. Disse 20 principper bør være retningsgivende for indsatsen mod krisen forbundet med udbruddet af covid-19 for at sikre en socialt retfærdig og modstandsdygtig genopretning.
                  
               
                     (3)
                  
                  
                     Medlemsstaterne er blevet påvirket af krisen forbundet med udbruddet af covid-19 på en hidtil uset måde. Krisen har haft alvorlige økonomiske og sociale konsekvenser og har forværret situationen for mere end 20 % af Unionens befolkning, som risikerer fattigdom eller social udstødelse, har medført voksende sociale skel og har øget tab af arbejdspladser, ledighedsprocenterne og ulighed. Den har skabt en ekstraordinær situation, som der er hastende behov for at imødegå med specifikke foranstaltninger i overensstemmelse med søjlen. Krisen har også haft en uforholdsmæssig socioøkonomisk indvirkning på kvinder og piger og fører til en forøget feminisering af fattigdom. Kommissionen og medlemsstaterne bør fortsat sikre ligestilling mellem mænd og kvinder og integrationen af både princippet om ikkeforskelsbehandling og kønsaspektet under alle fondens forskellige faser og aktiviteter i overensstemmelse med Den Europæiske Unions charter om grundlæggende rettigheder.
                  
               
                     (4)
                  
                  
                     Covid-19-krisen har en særlig negativ indvirkning på fonden og på partnerorganisationernes evne til at yde støtte til de mennesker, der er hårdest ramt af krisen. Siden dens oprettelse i 2014 har fonden været i stand til at gavne 13 millioner mennesker om året, herunder ca. 4 millioner børn. Desværre er antallet af mennesker, der lider under fødevaremæssige og materielle afsavn, steget som følge af krisen, og de socialt dårligst stillede personer står over for særlige risici og yderligere modgang. Krisen medfører desuden en øget risiko hvad angår den sociale inklusion af de socialt dårligst stillede personer. Medlemsstaterne står således over for en forøgelse af efterspørgslen efter støtte fra fonden.
                  
               
                     (5)
                  
                  
                     Med henblik på at modvirke de enorme chok for økonomien og samfundet, som har udløst yderligere krav til medlemsstaternes velfærdssystemer og i væsentlig grad har påvirket det indre markeds funktion som følge af de ekstraordinære restriktioner, som medlemsstaterne har indført for at begrænse udbruddet af covid-19, hilste Det Europæiske Råd den 23. april 2020 en »køreplan for genopretning« med et stærkt investeringselement velkommen, opfordrede til at oprette et EU-genopretningsinstrument og gav Kommissionen til opgave at analysere behovene, så midlerne kunne målrettes de sektorer og geografiske dele af Unionen, der er mest berørte, samtidig med at forbindelsen til den flerårige finansielle ramme for 2021-2027 præciseres.
                  
               
                     (6)
                  
                  
                     Europa-Parlamentets og Rådets forordning (EU) 2020/2221 (4) frigør supplerende midler til støtte for medlemsstaternes kriseafhjælpning i forbindelse med udbruddet af covid-19 og i forbindelse med forberedelsen af en social, modstandsdygtig og bæredygtig genopretning af økonomien og samfundet. Med henblik på at sikre en effektiv reaktion på de sociale virkninger af udbruddet af covid-19 for de socialt dårligst stillede personer foreskriver nævnte forordning tildeling af supplerende midler til fonden, hvor en medlemsstat beslutter dette og i overensstemmelse med dens behov. Medlemsstaterne bør i den forbindelse tage behørigt hensyn til stigningen i antallet af de socialt dårligst stillede personer siden udbruddet af covid-19, tage hensyn til Den Europæiske Socialfonds afgørende rolle med hensyn til at udrydde fattigdom og bekæmpe social udstødelse og opretholde Den Europæiske Socialfonds operationelle styrke. Derudover er det nødvendigt at fastsætte lofter for tildelingen af de supplerende midler til teknisk bistand i medlemsstaten. Under hensyntagen til den forventede hurtige anvendelse af de supplerende midler bør de forpligtelser, der er knyttet til disse supplerende midler, også frigøres ved programmernes afslutning.
                  
               
                     (7)
                  
                  
                     Horisontale finansielle regler vedtaget af Europa-Parlamentet og Rådet på grundlag af artikel 322 i traktaten om Den Europæiske Unions funktionsmåde (TEUF) finder anvendelse på denne forordning. Disse regler er fastlagt i Europa-Parlamentets og Rådets forordning (EU, Euratom) 2018/1046 (5) og regulerer navnlig proceduren for opstilling og gennemførelse af budgettet ved hjælp af tilskud, udbud, priser og indirekte gennemførelse og sikrer kontrol med finansielle aktørers ansvar. Regler vedtaget på grundlag af artikel 322 i TEUF omfatter også en generel ordning vedrørende konditionalitet til beskyttelse af Unionens budget.
                  
               
                     (8)
                  
                  
                     Når der vedtages foranstaltninger til beskyttelse af Unionens budget, er det afgørende, at de endelige modtageres og støttemodtageres legitime interesser sikres korrekt.
                  
               
                     (9)
                  
                  
                     For at sikre, at medlemsstaterne har tilstrækkelige finansielle midler til hurtigt at gennemføre kriseafhjælpning i lyset af covid-19-krisens indvirkning på fattigdom og social udstødelse og for at forberede en social, modstandsdygtig og bæredygtig genopretning af økonomien og samfundet, er det nødvendigt at fastsætte en højere forfinansiering med henblik på en hurtig gennemførelse af aktioner finansieret med de supplerende midler. Størrelsen af forfinansieringen bør sikre, at medlemsstaterne har mulighed for at give forskud til støttemodtagere så tidligt som muligt med henblik på at yde dem øjeblikkelig hjælp og refundere støttemodtagere hurtigt efter indgivelsen af betalingsanmodninger.
                  
               
                     (10)
                  
                  
                     For at lette byrden på de offentlige budgetter med hensyn til kriseafhjælpningstiltag i forbindelse med udbruddet af covid-19 og forberede en social, modstandsdygtig og bæredygtig genopretning af økonomien og samfundet er det hensigtsmæssigt, at medlemsstaterne undtagelsesvis gives mulighed for at anmode om, at der anvendes en medfinansieringssats på op til 100 % for støtte fra de supplerende midler.
                  
               
                     (11)
                  
                  
                     For at sikre, at medlemsstaterne hurtigt kan tilpasse foranstaltningerne under fonden som reaktion på udbruddet af covid-19, er det hensigtsmæssigt at fastsætte specifikke bestemmelser, der afklarer omfanget af teknisk bistand.
                  
               
                     (12)
                  
                  
                     Der bør i overensstemmelse med Rådets forordning (EU) 2020/2094 (6) og inden for rammerne af de derved tildelte midler gennemføres foranstaltninger under denne fond, som tager sigte på at imødegå de hidtil usete virkninger af covid-19-krisen. De supplerende midler bør anvendes under overholdelse af fristerne i nævnte forordning og på de relevante betinger, der er fastsat i nævnte forordning og i forordning (EU) 2020/2221.
                  
               
                     (13)
                  
                  
                     Målet for denne forordning, nemlig at imødegå virkningerne af udbruddet af covid-19 og dets socioøkonomiske konsekvenser for de socialt dårligst stillede personer, kan ikke i tilstrækkelig grad opfyldes af medlemsstaterne, men kan på grund af dets omfang og virkninger bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå dette mål.
                  
               
                     (14)
                  
                  
                     I betragtning af situationens hastende karakter i forbindelse med udbruddet af covid-19 bør denne forordning træde i kraft dagen efter offentliggørelsen i Den Europæiske Unions Tidende.
                  
               
                     (15)
                  
                  
                     I artikel 135, stk. 2, i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (7) fastsættes det, at ændringer til Rådets forordning (EU, Euratom) nr. 1311/2013 (8) eller Rådets afgørelse 2014/335/EU, Euratom (9), der vedtages på eller efter datoen for denne aftales ikrafttræden, ikke finder anvendelse på Det Forenede Kongerige, for så vidt disse ændringer har indvirkning på Det Forenede Kongeriges finansielle forpligtelser. Støtten i henhold til artikel 6a i forordning (EU) nr. 223/2014 finansieres for 2021 og 2022 ved en forhøjelse af loftet for Unionens egne indtægter, hvilket ville få indvirkning på Det Forenede Kongeriges finansielle forpligtelser. Denne støtte bør derfor ikke finde anvendelse på eller i Det Forenede Kongerige.
                  
               
                     (16)
                  
                  
                     Forordning (EU) nr. 223/2014 bør derfor ændres i overensstemmelse hermed —
                  
               VEDTAGET DENNE FORORDNING:
         
            Artikel 1
            I forordning (EU) nr. 223/2014 foretages følgende ændringer:
            
                        1)
                     
                     
                        Artikel 6, stk. 2, affattes således:
                        
                           »2.   Med undtagelse af supplerende midler, der er tildelt som reaktion på udbruddet af covid-19, som omhandlet i artikel 6a, er fondens tildeling af midler til hver medlemsstat i perioden 2014-2020 anført i bilag III. Mindstebeløbet for hver medlemsstat er 3 500 000 EUR for hele perioden.«
                        
                     
                  
                        2)
                     
                     
                        Følgende artikel indsættes:
                        
                           »Artikel 6a
                           Supplerende midler som reaktion på krisen forbundet med udbruddet af covid-19
                           
                              1.   Hvor medlemsstaten finder det hensigtsmæssigt, forhøjes de midler, der er omhandlet i denne forordnings artikel 6, stk. 1, som reaktion på krisen forbundet med udbruddet af covid-19 i overensstemmelse med artikel 92b, stk. 5, syvende afsnit, i Europa-Parlamentets og Rådets forordning (EU) nr. 1303/2013 (*1) og på de relevante betingelser, der er fastlagt i nævnte stykke. De supplerende midler udgør eksterne formålsbestemte indtægter som omhandlet i artikel 3, stk. 1, i Rådets forordning (EU) 2020/2094 (*2) og er omfattet af nævnte forordnings artikel 3, stk. 3, 4, 7 og 9. De supplerende midler kan påvirke budgetforpligtelserne for 2021 og 2022.
                           
                           
                              2.   Uanset artikel 7, stk. 1, løber perioden for operationelle programmer, der er omfattet af supplerende midler i henhold til nærværende artikels stk. 1, indtil den 31. december 2022.
                           
                           
                              3.   Uanset denne forordnings artikel 38, stk. 1, indgås budgetforpligtelserne for de supplerende midler for hvert program i årene 2021 og 2022.
                              Uanset denne forordnings artikel 59, stk. 1, frigøres budgetforpligtelserne for de supplerende midler i overensstemmelse med de regler, der skal følges med henblik på afslutning af programmerne.
                           
                           
                              4.   Ud over den i artikel 44, stk. 1, omhandlede forfinansiering betaler Kommissionen et forfinansieringsbeløb på 11 % af de supplerende midler, der er tildelt for året 2021, efter Kommissionens afgørelse om godkendelse af ændringen af et program med henblik på tildeling af de supplerende midler.
                              Det beløb, der er udbetalt som første forfinansiering som omhandlet i første afsnit, skal være udlignet fuldstændigt i Kommissionens regnskab, senest når programmet afsluttes.
                           
                           
                              5.   Uanset artikel 20 kan der anvendes en medfinansieringssats på op til 100 % for de supplerende midler i henhold til nærværende artikels stk. 1.
                           
                        
                        
                           (*1)  Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320)."
                        
                        
                           (*2)  Rådets forordning (EU) 2020/2094 af 14. december 2020 om oprettelse af et EU-genopretningsinstrument til støtte for genopretningen efter covid-19-krisen (EUT L 433I af 22.12.2020, s. 23).«"
                        
                     
                  
                        3)
                     
                     
                        Artikel 27, stk. 4, affattes således:
                        
                           »4.   Det operationelle program kan på medlemsstaternes initiativ og inden for et loft på 5 % af tildelingen fra fonden på tidspunktet for vedtagelse af det operationelle program og 5 % af de supplerende midler, der er omhandlet i artikel 6a, stk. 1, anvendes til at finansiere den forberedelse, forvaltning, overvågning, administrative og tekniske bistand, revision, information, kontrol og evaluering, der er nødvendig for at gennemføre fonden, herunder udgifter til forberedelse og drift af voucherordninger, hvor disse udgifter afholdes af forvaltningsmyndigheden eller et andet offentligt organ, der ikke er en partnerorganisation. Det operationelle program kan også anvendes til at finansiere teknisk bistand til og kapacitetsopbygning af partnerorganisationerne og eventuelle andre aktører, der er involveret i gennemførelsen af fonden, herunder til at fremme kriseberedskabskapaciteten til imødegåelse af udbruddet af covid-19. De i nærværende stykke omhandlede aktioner kan vedrøre den efterfølgende programmeringsperiode, herunder for at sikre fortsat støtte fra fonden gennem andre EU-fonde.«
                        
                     
                  
                        4)
                     
                     
                        Følgende artikel indsættes:
                        
                           »Artikel 63a
                           Anvendelighed
                           Artikel 6a finder ikke anvendelse på eller i Det Forenede Kongerige. Henvisninger til medlemsstaterne i nævnte artikel forstås således, at de ikke omfatter Det Forenede Kongerige.«
                        
                     
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. februar 2021.
            
               
                  På Europa-Parlamentets vegne
               
               D.M. SASSOLI
               
                  Formand
               
            
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  EUT C 311 af 18.9.2020, s. 82.
         
            (2)  Europa-Parlamentets holdning af 21.1.2021 (endnu ikke offentliggjort i EUT) og Rådets afgørelse af 2.2.2021.
         
            (3)  Europa-Parlamentets og Rådets forordning (EU) nr. 223/2014 af 11. marts 2014 om Den Europæiske Fond for Bistand til de Socialt Dårligst Stillede (EUT L 72 af 12.3.2014, s. 1).
         
            (4)  Europa-Parlamentets og Rådets forordning (EU) 2020/2221 af 23. december 2020 om ændring af forordning (EU) nr. 1303/2013 for så vidt angår supplerende midler og gennemførelsesordninger med henblik på at yde bistand til fremme af kriseafhjælpning i forbindelse med covid-19-pandemien og dens sociale konsekvenser og til forberedelse af en grøn, digital og modstandsdygtig genopretning af økonomien (REACT-EU) (EUT L 437 af 28.12.2020, s. 30).
         
            (5)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
         
            (6)  Rådets forordning (EU) 2020/2094 af 14. december 2020 om oprettelse af et EU-genopretningsinstrument til støtte for genopretningen efter covid-19-krisen (EUT L 433 I af 22.12.2020, s. 23).
         
            (7)  Aftale om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 7).
         
            (8)  Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020 (EUT L 347 af 20.12.2013, s. 884).
         
            (9)  Rådets afgørelse 2014/335/EU, Euratom af 26. maj 2014 om ordningen for Den Europæiske Unions egne indtægter (EUT L 168 af 7.6.2014, s. 105).